{"text_format":"2","workbook":"xls","n_sheets":1,"sheets":["EConReport"],"not_rendered":{"charts":0,"images":0,"macros":0,"external_links":0,"defined_names":0,"comments":0,"pivot_tables":0},"unopened":[],"bounds":{"document_bytes":16777216,"sheet_cells":100000,"run_cost":"one","rows_first":2000,"rows_last":500,"rows_between":2000,"halvings":0,"cell_chars":16384,"cell_head_chars":4096},"cells_cut":0,"cells_raw":0,"read":"whole","date_system":"1900","formulas":"cached_only"}

{"sheet":"EConReport","index":0,"n_rows":21,"n_cols":6,"rows_kept":21,"cut":false,"hidden":false,"merged":[[0,0,0,5]],"flags":["formulas_cached_only"]}
["Izvješće o provedenom savjetovanju - Prijedlog Pravilnika o sustavu za praćenje, mjerenje i verifikaciju ušteda energije"]
[]
["Redni broj","Korisnik","Isječak","Komentar","Status odgovora\n","Odgovor"]
[1,"Konektor-Split d.o.o.","MINISTARSTVO ZAŠTITE OKOLIŠA I ENERGETIKE","U naslov dodati praćenje, mjerenje, verifikaciju i provjeru ušteda energije.\nPredlaže su nadopuna pravilnika odredbama za provjeru-kontrolu.\nNaime člankom 7.a stavkom 5. EED-a od država se članica traži da uspostave sustave mjerenja, nadzora i provjere u okviru kojih se provodi dokumentirana provjera na temelju barem statistički značajnog udjela i reprezentativnog uzorka mjera za poboljšanje energetske učinkovitosti koje su uspostavile stranke obveznice. Ti se mjerenje, nadzor i provjera provode neovisno o strankama obveznicama.\nPrema PRILOG Preporuci Komisije o prenošenju obveza uštede energije u skladu s Direktivom o energetskoj učinkovitosti C(2019) 6621,  Bruxelles, 25.9.2019.\n „Ti se zahtjevi, među ostalim, mogu ispuniti: uporabom provjera izvršenih u okviru regulatornih, kvalifikacijskih, akreditacijskih i certifikacijskih sustava, npr. ako se ušteda energije o kojoj je izviješteno temelji na energetskom pregledu ili energetskom certifikatu (procijenjena ušteda).“"]
[2,"HGK","MINISTARSTVO ZAŠTITE OKOLIŠA I ENERGETIKE,\nČlanak 3.","Članica Hrvatske gospodarske komore predlaže da se u svrhu omogućavanja ishođenja potvrda o uštedama ostvarenih u krajnjoj potrošnji, u stavak 7. ovog članka, nakon izraza \"stranku obveznicu\" doda izraz \"stranku sudionicu\", u skladu s člankom 4. stavkom 58. Zakona o energetskoj učinkovitosti NN 116/18. \nObrazloženje: Navedenom izmjenom omogućilo bi se trgovanje ostvarenim uštedama između nositeljima ušteda i razvoj tržišta."]
[3,"Konektor-Split d.o.o.","MINISTARSTVO ZAŠTITE OKOLIŠA I ENERGETIKE,\nČlanak 3.","Predlaže se nadopuniti čl.3., stavak 2., točka 6.\nPri definiciji pojmova potrebno je preciznije definirati pojam „normalizacija“ \nIsto je potrebno jer se učestalo u praksi susreće krivo razumijevanje pojma normalizacija, odnosno da je normalizacija postupak prilagođavanja izračunatog iznosa ostvarenih ušteda energije referentnim uvjetima, samo prema vremenskim (klimatološkim) uvjetima\nNadopuna bi trebala precizno definirati kako treba normalizirati mjerenja uštede energije. \nUštedu energije treba odrediti mjerenjem i/ili ocjenom potrošnje, prije i poslije implementacije mjere, istovremeno osiguravajući prilagodbu i normalizaciju vanjskih uvjeta koji obično utječu na potrošnju energije. Uvjeti koji obično utječu na potrošnju energije lako se vremenom promijene. Takvi uvjeti mogu biti posljedica jednog ili više vjerojatnih faktora, kao što su, primjerice: \n(a) vremenskih uvjeta, kao što je promjena temperature; \n(b) stupnja zauzetosti; \n(c) vremena otvaranja nestambenih zgrada; \n(d) instalirana snaga opreme (mogućnosti opreme); proizvodni program; \n(e) tvorničke mogućnosti, stupanj proizvodnje, količina ili dodana vrijednost, uključujući i promjene na razini BDPa; \n(f) raspored za montažu i vozila;\n (g) odnos s drugim jednicama. 2. Podaci i metode koje se može upotrijebiti (mjerljivost)\n(e) tvorničke mogućnosti, stupanj proizvodnje, količina ili dodana vrijednost, uključujući i promjene na razini BDPa; \n(f) raspored za montažu i vozila; \n(g) odnos s drugim jedinicama."]
[4,"DEAN DEREANI","MINISTARSTVO ZAŠTITE OKOLIŠA I ENERGETIKE,\nČlanak 3.","Predlažem da se u svrhu omogućavanja ishođenja potvrda o uštedama ostvarenih u krajnjoj potrošnji, što će povećati vidljivost ostvarenih ostvarenih ušteda u RH, te omogućiti trgovanje ostvarenim uštedama među nositeljima ušteda, u članku 3. stavak 7. nositelj uštede; iza \"stranku obveznicu\", uvrsti i \"stranku sudionicu\", u skladu sa članak 4. stavak 58. Zakona o energetskoj učinkovitosti NN 116/18."]
[5,"Marijan Kalea","MINISTARSTVO ZAŠTITE OKOLIŠA I ENERGETIKE,\nČlanak 3.","Umjesto \"životni vijek mjere\" trebalo bi stajati (dakako dosljedno provedeno u cijelom tekstu) \"vijek trajanja mjere\", jer se život, životni odnosi na neki biološki pojam, a ne na tehnički, kao što je ovdje slučaj. Eventualno, jednostavnije, samo \"trajanje mjere\"."]
[6,"Energia naturalis d.o.o.","MINISTARSTVO ZAŠTITE OKOLIŠA I ENERGETIKE,\nČlanak 8.","Predlažemo dopunu članka 8. s novim stavkom kojim bi bila propisana obveza načina unosa u SMIV u slučaju kada se mjera za poboljšanje energetske učinkovitosti realizirala od strane više sudionika, odnosno investitora. Smatramo kako bi u tom slučaju mjeru u cijelosti trebao unijeti jedan od investitora, odnosno nositelja uštede s jasno naznačenim proporcionalnim udjelima njihovog ulaganja."]
[7,"Konektor-Split d.o.o.","MINISTARSTVO ZAŠTITE OKOLIŠA I ENERGETIKE,\nČlanak 13.","Čl.13, st 1. Potrebno je nadopuniti sa, kao što je u trenutno važećem pravilniku navedeno: „Pri unosu dokaza za izračun ušteda energije u skladu s ovim člankom ne mogu se koristiti referentne vrijednosti.“\nNaime isto je potrebno jer je ušteda energije – količina ušteđene energije i/ili vode utvrđena mjerenjem i/ili procjenom potrošnje prije i poslije primjene jedne ili više mjera za poboljšanje energetske učinkovitosti, uz normalizaciju prema referentnim uvjetima. \nDakle potrebno je provesti normalizaciju, jer bi u suprotnom, kao primjerice kod zgrade koja se ne koristi tijekom cijele godine, a energetski je obnovljena, korištenjem referentnih podataka, dobili neistiniti podaci o ostvarenim uštedama, što je sada čest slučaj."]
[8,"Energia naturalis d.o.o.","MINISTARSTVO ZAŠTITE OKOLIŠA I ENERGETIKE,\nČlanak 13.","Vezano na stavak 5. članka 13. \nU SMIV se unose realizirane mjere za poboljšanje energetske učinkovitosti koje generiraju nove godišnje uštede ovisno o životnom vijeku provedene mjere. Stranke obveznice temeljem Pravilnika o sustavu obveza energetske učinkovitosti dostavljaju Ministarstvu izvješće o ostvarenim uštedama za svaku kalendarsku godinu i na taj način prijavljuju ostvarene godišnje uštede. S obzirom na navedeno, smatramo kako bi odredba vezana uz prijavu novih ušteda trebala biti sastavni dio Pravilnika o sustavu obveza energetske učinkovitosti. S tim u vezi, predlažemo brisanje stavka 5. članka 13. iz ovog Prijedloga Pravilnika. \n\nNadalje, mišljenja smo kako bi strankama obveznicama trebalo omogućiti priznavanje novih ostvarenih ušteda i u nadolazećem razdoblju kumuliranja kako je i predviđeno odredbama Zakona o energetskoj učinkovitosti (NN 127/14, 116/18). Prijedlog ovakve odredbe djeluje demotivirajuće za stranke obveznice u pogledu ulaganja u mjere za poboljšanje energetske učinkovitosti s dugoročnim učinkom. Zakon o izmjenama i dopunama Zakona o energetskoj učinkovitosti (NN 116/18) kojim su opskrbljivači energijom postale stranke obveznice stupio je na snagu tek 2018.g. te smatramo kako bi istima trebalo omogućiti prijavu novih godišnjih ušteda u nadolazećem razdoblju kumuliranja pod uvjetom da su iste rezultat mjera koje su realizirane u razdoblju od 2018. do 2020. Propisan prijedlog stavka 5. članka 13. bi stranke obveznice, koje su svoju odluku o ulaganju u mjere koje zahtijevaju veća financijska sredstva, ali i duži period generiranja energetskih ušteda, stavila u neravnopravan i nepovoljan položaj, poglavito iz razloga što je odluka mogla biti donesena temeljem Zakona o izmjenama i dopunama Zakona o energetskoj učinkovitosti (NN 116/18) koji omogućuje priznavanje ostvarenih energetskih ušteda u nadolazećem razdoblju kumuliranja.\nSmatramo kako bi sustav energetske učinkovitosti u Republici Hrvatskoj trebao bit postavljen na način da je isti motivirajući u smislu ulaganja u mjere za poboljšanje energetske učinkovitosti koje rezultiraju najvećim iznosima godišnjih energetskih ušteda s najduljim energetskim učinkom."]
[9,"Energia naturalis d.o.o.","MINISTARSTVO ZAŠTITE OKOLIŠA I ENERGETIKE,\nČlanak 13.","Predlažemo jasnije propisati stavak 3. članka 13. Iz ovako propisane odredbe nije jasno što znači poništavanje ostvarene i upisane uštede u Sustav. Smatramo kako bi trebalo jasno propisati kako se poništavaju isključivo ostvarene godišnje energetske uštede kako bi nositelji ušteda koji su ujedno i stranke obveznice u nadolazećim godinama mogli koristiti ostvarene godišnje uštede do isteka životnog vijeka  mjere."]
[10,"Konektor-Split d.o.o.","MINISTARSTVO ZAŠTITE OKOLIŠA I ENERGETIKE,\nČlanak 14.","Čl.14. potrebno je nadopuniti odredbom o neovisnosti. \nTočkom 1. Priloga V. EED-u utvrđene su metode izračuna uštede energije za mjere provedene u svrhe članaka 7., 7.a i 7.b te članka 20. stavka 6. EED-a, osim za mjere oporezivanja.\n(c) procijenjena ušteda, pri čemu se upotrebljavaju tehničke procjene uštede. Taj se pristup može upotrijebiti samo ako je utvrđivanje pouzdanih izmjerenih podataka za određeno postrojenje teško ili nerazmjerno skupo, primjer pri zamjeni kompresora ili električnog motora s drukčijom nazivnom vrijednošću kWh od one za koju postoje neovisne informacije o izmjerenoj uštedi, ili ako te procjene na temelju metodologija i referentnih vrijednosti utvrđenih na nacionalnoj razini provode kvalificirani ili akreditirani stručnjaci koji ne ovise o uključenim strankama obveznicama, strankama sudionicama ili ovlaštenim strankama;"]
[11,"Marijan Kalea","METODOLOGIJA ZA OCJENU UŠTEDA ENERGIJE U NEPOSREDNOJ POTROŠNJI PRIMJENOM METODA ODOZGO-PREMA-DOLJE ,\n1.2 Uvod","Umjesto \"površina\" svuda bi trebala stajati \"ploština\", jer je ploština mjera neke (fizičke) površine; primjerice točno bi bilo reći ploština površine stana ili, jednostavnije ploština stana. Kao što je duljina mjera dužine!"]
[12,"Marijan Kalea","3. Pokazatelji energetske učinkovitosti za promet,\n3.2.Specifična potrošnja energije osobnih automobila (A1 za P8)","Umjesto \"putničkom/tonskom km\" treba stajati \"putničkom/tonskom kilometru\"; nije dopušteno korištenje znakova mjernih jedinica u iskazu riječima."]
[13,"Termoplin d.d.","MINISTARSTVO ZAŠTITE OKOLIŠA I ENERGETIKE,\nPRILOG III.","U Prilog III. potrebno je dodati svih 19 mjera koje se nalaze u postojećem Pravilniku o sustavu za praćenje, mjerenje i verifikaciju ušteda energije (NN 71/15) u Prilogu II, Metodologije za ocjenu ušteda energije u neposrednoj potrošnji primjenom metoda odozdo-prema-gore."]
[14,"Energia naturalis d.o.o.","PRILOG III.,\nMetodologija za ocjenu ušteda energije u neposrednoj potrošnji primjenom metoda odozdo-prema-gore, ","U skladu s prestankom važenja Pravilnika o sustavu za praćenje, mjerenje i verifikaciju ušteda energije (NN br. 71/15) prestaju važiti i prilozi kao sastavni dio pravilnika. Prilogom II. definirane su Metodologija za ocjenu ušteda energije u neposrednoj potrošnji primjenom metoda odozgo-prema-dolje kao i Metodologija za ocjenu ušteda energije u neposrednoj potrošnji primjenom metoda odozdo-prema-gore. Metodologija s primjenom metoda odozgo-prema-dolje navedena je i u Prijedlogu predmetnog pravilnika na javnoj raspravi, no Metodologija za ocjenu ušteda primjenom metode odozdo-prema-gore, koja definira način izračuna ušteda za 19 mjera za poboljšanje energetske učinkovitosti, nije implementirana u prijedlog pravilnika. Nadalje, radi se o mjerama koje su temelj za ispunjavanje obveza od strane obveznika (opskrbljivača energijom) za 2019. godinu, a ujedno i smjernicama za investicijske odluke za ispunjenje obveza. Uzevši u obzir životni vijek mjera i činjenicu da je predmetni pravilnik na javnoj raspravi u periodu prvog razdoblja kumuliranja ušteda, predlažemo da se Metodologija za ocjenu ušteda u neposrednoj potrošnji primjenom metoda odozdo-prema-gore iz Priloga II Pravilnika o sustavu za praćenje, mjerenje i verifikaciju ušteda energije (NN br. 71/15) implementira i u novi Pravilnik, a sve s ciljem omogućavanja ispunjenja obveza opskrbljivačima koji su mjere poboljšanja en. učinkovitosti realizirali temeljem trenutno važećeg pravilnika, kao i izbora šireg spektra mjera poboljšanja energetske učinkovitosti za ispunjenje obveze u budućim periodima."]
[15,"Termoplin d.d.","1.1Provođenje edukativnih i informativnih kampanja o energetskoj učinkovitosti, obnovljivim izvorima i energetski učinkovitim kućanskim i uredskim uređajima,\n1.1.1Informiranje kupaca o mogućnostima poboljšanja energetske učinkovitosti putem letaka","Predlažemo da se izračun ušteda na isti način primjeni i na mjeru korištenja WEB aplikacije „Moj račun“ koja omogućuje krajnjim kupcima mogućnost dostave očitanja brojila, dostavu OIB-a, pregled očitanja i potrošnje energije (električne energije, toplinske energije, prirodnog plina), pregled uplata, zaduženja i dr. korisne informacije.\nKorištenjem aplikacije krajnji kupac stimuliran je na kontinuiranu brigu o potrošnji energije, a što utječe na promjenu ponašanja krajnjeg kupaca u smjeru racionalne potrošnje energije.\nKao ulazni podatak u formulu za izračun ušteda uzimao bi se broj korisnika aplikacije."]
[16,"Energia naturalis d.o.o.","1.3Energetsko savjetovanje krajnjih kupaca,\n1.3.1Način određivanja ušteda","Propisana mjera ograničena je na samo jedan specifičan oblik tiskanog sadržaja (letak). S ciljem obuhvaćanja šireg spektra informativno-grafičkih edukativnih materijala, predlažemo da se uz pojam letak mjera dopuni i pojmovima brošura i web sadržaj specifičnog informativnog sadržaja. Radi se o materijalima koji također mogu pružiti informacije usmjerene na specifični segment potrošnje energije, s istovjetnim učinkom na promjenu ponašanja krajnjeg korisnika kao i letak."]
[17,"Termoplin d.d.","MINISTARSTVO ZAŠTITE OKOLIŠA I ENERGETIKE,\nPRILOG IV.","Predlažemo da se u Prilog IV. dodaju mjere za izračun ušteda energije u proizvodnji i distribuciji, ne samo za toplinsku energiju već i za električnu energiju i prirodni plin. Naime, u skladu sa člankom 7. stavkom 4., točkom (c) Direktive EU 2018/2002 Europskog parlamenta i Vijeća od 11. prosinca 2018. o izmjeni Direktive 2012/27/EU o energetskoj učinkovitosti u zahtjevane uštede energije države članice mogu uračunavati uštedu energije ostvarenu u sektoru pretvorbe, distribucije i prijenosa energije."]
[18,"Konektor-Split d.o.o.","PRILOG V.,\nMETODOLOGIJA ZA OCJENU UŠTEDA ENERGIJE U PROMETU KROZ  MJERU DODAVANJA ADITIVA  POGONSKOM GORIVU","Predlaže se životni vijek mjere 2 godine kao što je preporuka iz „PRILOG Preporuci Komisije o prenošenju obveza uštede energije u skladu s Direktivom o energetskoj učinkovitosti C(2019) 6621,  Bruxelles, 25.9.2019.“"]